BREÑAS GONZÁLEZ DE ZÁRATE (EH Bildu, 2014-02-13):
Arratsalde on denoi.
Tira, EH Bildu nahi genuke gaur hemen Donostia 2016 Proiektuaren inguruan denok heldutasun eta koherentzia politikoa erakustea taldeen adostasunik zabalena lortzea eta bestetik, ez genuke proiektua zurrunbilo amaigabean kokatu nahi, hori baita egitasmoak behar duena eta ez bidean tranpak jartzea edota arazoak asmatzea.
Hasierako proposamenak aztertzen hasita, garbi ikusten da UPyDk eta PPk ez dutela bilatzen proiektuari laguntzea, baizik eta bigarren intentzio bati eustea. Hain justu, gauzak nahastea eta egitasmo kultural baten erabilpen politikoa egitea eta azalduko naiz.
Batetik, riesgo de localismo delakoaz hitz egiten dute nahita, baina txostenak ez du hori aipatzen eta gainera localismo hitzak Europan ez du hemen duen eta eurek eman dioten konnotazio negatiboa. Are gutxiago, baldin bagoaz ingelesezko terminora eta jatorrizko terminoa ingelesez da bilera eta txostena ingelesez izan zirelako. Tokitasunaren baloreaz ari da eta inola ere ez tokikeriaz.
Bigarrenik, gomendio zehatz hori testuingurutik ateratzen dute nahita berriro ere. Txostenak arlo artistikoari bai, baina batez ere komunikazio estrategiari eta webguneari egiten die erreferentzia. Eta webgunearen hutsunea, adibidez, berehala zuzendu zuten arduradunek webgunea bost hizkuntzatan jarriaz: Euskara, gaztelera, ingelesa, frantsesa eta polonieraz.
Eta hirugarrenik, PPren bigarren paragrafoan, programak eta kontzeptuak nahasten dira eta horrek hiriburutza proiektuekiko ezagutza falta izugarria erakusten du.
Eta hori ikusita, niri zalantza potolo batzuk sortzen zaizkit eta gustatuko litzaidake bigarren txandan erantzutea posible baldin bada.
Programa benetan aztertu duzue? Benetan uste duzue programatzen ari dena tokikeria dela? Arduradunekin hitz egin duzue egitasmoaren nondik norakoak zehazki ezagutzeko edota zuen zalantzak argitzeko? "Sé local y piensa en global" dio Poloniako kultur programak. Horren aurka ere bazaudete?
Txostenaren amaieran, Bruselak ondorengo betebehar hauek zehazten dizkio proiektuari: Bat, diru kopurua finkatzea, bigarrena, kultur programak aurrekontu handiagoa hartzea. Dimentsio europarraren deskripzioa, euskal kultura Europako beste kultura gutxituen testuinguruan jarriz, hirugarrena. Laugarrena, ebaluazio prozesuaren helburuak eta azkenik esan bezala, hedapen eta komunikazio estrategia bat aurkeztea, estrategia zehatza Estatuko eta nazioarteko publikoari zuzenduta. Hori azkena.
Eta bide horretan aritu da lantaldea urritik hona eta martxoaren amaieran dagokion txostena aurkeztuko dio Europako Batzordeari. Izan ere, lantaldea erabat ados dago gomendio horiekin, hala behar duelako izan proiektuak martxa egokian jarraitzeko.
Ildo horretatik, esan beharra dago Bruselako Jarraipen eta Aholkularitza Taldeak gauza asko esan zituela eta horietako asko oso aldekoak. Baina esan bezala, batzuek ez dute horretaz hitz egin nahi. Esate baterako, batzordea harrituta zegoen egindako aurrerapenekin eta babes osoa adierazi lantalde tekniko berriari. Baina hori ez da ikusi nahi.
Proiektuaren gobernantza partekatua indartu izana nabarmendu zuen. Hori ere ez da ikusi nahi. Kultur programak gure kontinenteko kultura eta hizkuntza gutxituen aberastasunari eta aniztasunari buruzko kontzientzia Europan barrena zabaltzeko duen balioa ere azpimarratu zuen. Era berean, esan zuen oso garrantzitsua dela talde teknikoa bakean lan egiten ustea tartekatze politikorik gabe. Eta errepikatuko dut, oso garrantzitsua dela talde teknikoa bakean lan egiten ustea tartekatze politikorik gabe.
Beraz, proiektua aurrera doa baina hala ere, UPyD, PPk eta azkenik PSEk ere Europako Batzordearen txostena eta gomendioak desitxuratzeko bideari eutsi diozue guztiona den proiektuaren eta kulturaren kaltean. Azkenean, erdibideko sinatu dute hiru indarrek baina jakina, UPyD eta PPren estiloari jarraituz, EH Bilduren bizkarra. Eta PSE ere joko horretara bildu da.
Eta hau den zertarako? Proiektuaren inguruan zalantza interesatuak lortzeko eta kasu honetan Patronatuko kide diren Donostiako Udala eta Gipuzkoako Foru Aldundia higatzeko. Hau da, beraiei Donostia 2016 bost. Hori da gaur hemen egin daitekeen irakurketa bakarra.
Hau esanda, ekimenaren guk ez genion zentzurik ikusten kultura egitasmoa bultzatzeko ez bazen eta helburu horrekin aurkeztu genuen gure zuzenketa, gaia dagokion testuinguruan kokatze aldera.
Eta finantzaketa konpromisoen zalantza behin argituta, erdibidekoa adostu dugu EAJrekin. Hemendik eskerrak eman nahi dizkiot Garbiñe Mendizabal ordezkariari adostasunak topatzeko egin duen ahaleginagatik.
Eta bertan, adibidez, txertatu dugu PSEren proposamena baina eguneratuta aldatu delako ordutik hona, eskatzen dena lantalde teknikoak jadanik abiatu egin duelako baina, hala ere, PSEk uko egin dio gurekin adosteari.
Eta UPyD eta PPri ere luzatu zaie aukera baina hiru indarrek nahiago izan dute kulturaren aitzakian bi bloke sortu, lubakien eta gatazkaren politikan erosoago sentitzen direlako, gatazken eta gatazkaren konponbideari beldur diotelako finean.
Eta horregatik, une oro arazoak asmatzeko jokabide hori, penagarria eta axolagabea benetan. Behe mailako politikagintza edonor lotsatzekoa. Egia esan, Europa aurrean ematen ari garen espektakulua tamalgarria da: Guztiz itxia, eskolagabea eta antidemokratikoa egunero demokrazia hitzarekin ahoa betetzen zaizuenei esker.
Hortaz, hemen Europako Aholku eta Jarraipen Batzordearen betetzen ez dituzuen bakarrak UPyD, PP eta PSE taldeak zarete, agerian utzirik zuentzat kultura irabazi politikorako tresna bat baino ez dela, eta justu txostenean gomendatzen denaren kontrakoa egiten duzue. Kultura, indarkeria gainditu eta elkarbizitzarako tresna gisa erabili beharrean, gatazka sortzeko eta elkarbizitzarako urratsak zapuzteko erabiltzen duzue.
Eta alderdiei dagokiguna ez da hori. Alderdioi dagokiguna da lantaldearen eta proiektuaren beharrak artatu eta egiten diren proposamenak bideratzen laguntzea eta ez behin eta berriro gurpilak zulatzea. Hori da, Maneiro jauna, hiritarrek espero dutena.
Baina garrantzitsuena ez da hondatu nahi dena, baizik eta oztopoen gainetik eraikitzen ari dena. Eta hori da, hain zuzen, EH Bilduri interesatzen zaiona. Orain artean barruko lanean aritu da talde teknikoa eta aurten hasiko dira emaitzak aurkezten, egitasmoaren zuzendariak berriki azaldu bezala.
Horrez gain, arduradunek nahi dutena da Donostia 2016 ez dadila izan 2016an amaituko den proiektu puntuala, baizik eta gure artean geratuko den egitasmo iraunkor baten abiapuntua, gure panorama kulturala aberastu eta zabalduko duena Zinemaldiak, Jazzaldiak edota Musika Hamabostaldiak egin bezala adibide batzuk jartzearren.
Dimentsio handiko proiektu kultural bat beraz, Euskal Herrira, Estatura, Europara eta finean mundura begira Aholku eta Jarraipen Batzordea gomendatu bezala lantalde teknikoaren esku dagoena eta ez politikarion esku. Lantaldeak egingo duelako proiektu hau errealitate eta ez politikariok "Gogoa munduan eta oinak bertakoan" lelopean. Y así es. Una oportunidad histórica, Maneiro jauna.
Eta amaitzeko, nahiko garbi geratu da zein izango den gure bozkaren zentzua baina bakarrik azaltzea UPyD, PPk eta PSEk sinatu duten erdibidekoan hiru puntu daudela.
Azaldu dira baina bat, cumplir las recomendaciones realizadas se están cumpliendo. El Parlamento Vasco constituirá una comisión asesora, un órgano… Se está constituyendo. Hirugarrena, al cumplir con sus compromisos de financiación. También se están cumpliendo.
Orduan, ez dauka zentzurik erdibideko honek. Atzean geratu da, ez dago eguneratuta eta beraz, logikoena da aurka bozkatzea.
Besterik ez, eskerrik asko.